[{"text_idx": "#000000", "text": "Je la komenco de au\u0306gusto 2023, tuj post la Universala Kongreso, samideanoj lasis la elegantajn placojn de Torino kaj, karavane au\u0306 per siaj rimedoj, migris orienten al la marbordo de Adriatiko, Italio, iom norde de Venecio. Atendis ilin en la c\u0302arma urbeto Linjano Orsabla (Lignano Sabbiadoro) la pli malgranda, sed same interesa, kunkongreso de TEJO (Tutmonda Esperantista Junulara Organizo) kaj ILEI (Internacia Ligo de Esperantistaj Instruistoj) de la 5-a g\u0302is la 12-a de au\u0306gusto 2023. Kiel la unua fizika evento de ILEI post la jaroj de la pandemio, g\u0302i estas la frukto de longa planado. La ILEI-estrarano pri kongresoj Laura Brazzabeni kaj la prezidanto de la Komuna Kongresa Komitato Bruc\u0302jo Kasini intense laboradis dum pluraj monatoj kun la estraro de TEJO por organizi kiel eble plej bone la restadon de pli ol 400 homoj kaj harmoniigi la apartajn necesojn de la du organizoj. Inter la komunaj rezultoj estis la ric\u0302e alloga kongresa libro kaj la mojosa kongresa sako kun la devizo \u201cKune por Esperanto-Edukado\u201d, kiuj certe ig\u0302os kolektaj\u0302oj. Disdonis ilin c\u0302e la akceptejo de TEJO grupo de junaj volontuloj, inkluzive de afabla c\u0302ina kirurgia studento kaj de belaj litovaj medicinaj studentinoj, kiuj organizos la venontjaran junularan kongreson en sia lando. La volontuloj de ILEI faris la samon en sia akceptejo, dedic\u0302ita al \u201cVerda Majo\u201d, pri kiu prelegis dum la kongreso Isikawa Tieko. Fakte, eble pro la proksimeco kun la urbo de Marko Polo, ne nur ital-rilataj, sed ankau\u0306 c\u0302in-rilataj temoj aparte abundis en la c\u0302i-jara ILEI-kongreso."}]